
Introdukto 


Ulfoye me deskovris la sekreto dil universo. 
Me obliviis olu, ma me savas, ke la Kreanto 
ne serioze estimas la Kreitaro, pro ke me 
rimemoras, ke Lu sidis en Spaco, Lua omna 
Kreitaro avan Lu, e ridis. 

— Lordo Dunsany 


Edward John Moreton Drax Plunkett (24 julio 
1878 — 24 octobro 1957), 18ma barono de 
Dunsany en Irlando, esis chasisto, militisto, 
shako-championo, kombatanto por la yuri di 
bestii, e precipue e sempre literaturisto. Lu 
skribis centi de rakonti, romani, poemi, esayi, 
autobiografii, e teatraji. 

Dum yuneso Dunsany habitis la domeno 
familial ye Shoreham, Kent, Britania, Kastelo 
Dunsany, Irlando, ed instruktesis en Eton e 
Sandhurst. Lu heredis la nobela titulo pos la 
morto di sua patro en 1899 e luktis en la Boer- 
Milito kom oficero. Lu mariajeskis kun Beatrice 
Child-Villiers, filiino dil Komto de Jersey, en 
1904; li havis un filiulo. Dum 1905 Dunsany 
publikigis sua unesma libro, La dei de Pegana. 
En 1909 la poeto W.B. Yeats sugestis ke lu 
redaktez teatrajo; ta dramato, La ora pordo (The 
Glittering Gate), esis sucesoze pleita da la Abbey 
Teatro en Dublin, Irlando. 

Dunsany komencis sua kariero dum la 
Irlandana Rinasko Literala e teatrale laboris kun 
O'Casey, Synge, Lady Gregory, e Yeats (qua 


nekustumale redaktis selekto del verki da 
Dunsany); altra amiki literatural esis Kipling, 
James Stephens, ed “AE”. Dum la frua yari dil 
XXma yarcento la teatraji di Dunsany esis mem 
plu estimata kam lua rakonti e romani; kin de 
lua teatraji samtempe esis pleita an Broadway 
en New York. La du teatraji hike prezentita esas 
lua maxim sucesoza. La dei del monto (The Gods 
of the Mountain) unesmafoye  prezentesis 
sucesoze che la Haymarket Teatro en London. 
Multi de lua teatraji esis pleita tra Europa, 
Kanada, Usa, mem en Rusia. 

Lordo Dunsany esis un de la kreanti di 
moderna fantastika literaturo. Lua verki influis 
H.P. Lovecraft, Robert E. Howard, J.R.R. 
Tolkien, Neil Gaiman, e multa altri. Lovecraft 
skribis pri lu, ‘Por la advera imaginema homo, 
lu es talismano e klefo por desklozar richa 
magazini de sonjado e fragmenta memoraji; do 
ni pensez pri lu ne nur kom poeto, ma kom ta 
qua anke facas poeto ek singla lektanto.” Ma la 
fantastika rakonti di Dunsany ne esas nuboza 
revi di afektacanta poeto. Omna ideo es precize 
fixita da observado en la reala mondo. 
Quankam ta rakonti pleas en fora landi, fora 
epoki, la karakteri esas tam reala kam ta homo 
on vidas an strado, en autobuso, en spegulo. 

Pos ke lu spektis La dei del monto, Frank 
Harris skribis, ‘Ico esis un de la bonega nokti de 
mea vivado; la nura teatrajo, me dicis a me, qua 


“Lovecraft, H.P., “Supernatural Horror in Literature”, 
Dagon and Other Macabre Tales, Arkham House, 1965. 


signifikas irgo a me dum duadek yari.” Edwin 
Bjorkman skribis, En La dei del monto ni 
renkontras atmosfero di fataleso simila nur a to 
en la Greka teatraji. La krimino hubris, por la 
Grekani la nepardonebla peko, esas hike reali- 
gita a ni quale ol esis a li. ' 

La teatraji di Dunsany havas profunda e 
luxoza simbolismo per nove kreita e tre 
personala mitologio. Oli anke havas ta formala 
perfekteso qua facas advera art-verki. Oli esas 
belega, belega per formo, e stilo, e kontenajo. 
Granda moyen-sparemeso regnas: nula vorto, 
tono, gesto disipas lia forteso. Ma oli anke esas 
tre ecitanta aventuri, rapida e stimulanta. E tra 
oli kuras la delicoza cinikeso e la dolca droleso 
di homo qua vidis la homaro per saja ma 
kompatema okuli. 

Enirez la stranja mondo di Dunsany; trovez 
ibe ulo nova en tu. 


“Citata en Dunsany, Kin Dramati, ed. Edwin Bjorkman, 
Little, Brown, 1919. 


+ Ibid. 


LA ORA PORDEGO 


[1909] 


ROLI 


Jim, olima furtisto 


Bill $ Z ) li amba mortinta 


Ceno: Sola loko. 
Tempo: Nun. 


LA ORA PORDO 


La Sola Loko kovresas per granda e nigra roki 
e tre multa desstopizita bir-boteli. Dope esas 
muro ek granito en granda bloki, ed en olu la 
Pordego a Cielo. La pordego esas ek oro. 

Sub la Sola Loko esas abiso steloza. 

La kurteno elevinte revelas jim qua fatigite 
ektiras korko de bir-botelo. Pose lu inklinas olu 
lente e per granda sucio. Ol esas vakua. Rido 
nelauta e perturbanta audesas de fore. Ta agado 
e la fora ridado iteresas sencese tra la dramato. 
Stopizita boteli deskovresas jacar dop roki, e 
multi decensas sencese tra la aero, atingebla da 
Fim. Omni es vakua. 


Fim ektiras korki de kelka boteli. 


JIM (suciante ponderas botelo) 

Ico es plena. (Ol esas, quale omni, vakua) 
[De la sinistra latero audesas kantado. 

BILL (de la sinistra latero eniras portante kuglo- 
truo super la okulo, kantas) Rule Britannia, 
Britannia rule the waves. (Cesas kantado) 
Nu, do. Yen botelo de biro. (Trovas ke ol esas 
vakua; regardas fore adinfre) Me tedeskas 
pro ta granda stelachi infre e ta rokizita 
klifo. Me marchis alonge ca muro depos 
ke . . . Nu, certe es duadek-e-quar hori depos 
ke ta dommastro pafis me. E lu ne bezonis 
pafir, no, me ne atakabus irgu. Me nur 


deziris kelk arjentaji. Me lore sentis stranje, 
ya. Ho, pordo. Nu, to es la Pordo a Cielo. Nu, 
nu. Es bona. (Regardas adsupre longatempe) 
No. Me ne povas klimar ca muro. Nu, ol ne 
havas suprajo. Adsupre, adsupre ol iras. 
(Frapetas la pordego e vartas) 

JIM 
To ne es por ni. 

BILL 
Nu, do, yen ulu. Nu, ulu pendigis lu. Nu, ma 
es olda Jim! Jim! 

JIM (fatigite) 
Saluto. 

BILL 
Nu, Jim! Quante longe tu es hike? 

JIM 
Me sempre es hike. 

BILL 
Nu, Jim, ka tu ne rimemoras me? Nu, tu 
docis Bill quale hoke forsar seruri yari e yari 
ante nun kande lu esis puerulo, e lu ne 
lernabis mestiero ed havabis nul moneto, e 
jame havabus sen tu, Jim. (Jim necerte 
regardegas) Me jame obliviis tu, Jim. Me 
forsis deki de domi. Pose me atakis la 
domegi. En la ruro, tu komprenas, tre 
granda. Me richeskis, Jim, ed omni qui 
konocis me estimis me. Me esis civitano, 
Jim, lojis inter li. E vespere, sidante apud la 
herdo, me kustumale dicis, ‘Me es tam habila 
kam Jim.’ Ma me ne esis, Jim. Me ne povis 
klimar quale tu. E me ne povis marchar 
quale tu eskalero stridanta, kande omno es 

quieta ed hundo es en la domo e mikra 
klikanta kozi jacas omnube, e pordo qua 
stridas se on tushas ol, ed ulu maladesas 
supere pri qua on ne saveskis, ulu qua havas 
nulo por facar ma askoltar tu pro ke el ne 
povas dormar. Ka tu ne rimemoras tua yuna 
Bill? 


JIM 


Esis altra loko. 


BILL 


Yes, Jim, yes. Infre sur la Tero. 


JIM 


Ma altra loko ne esas. 


BILL 


Me jame obliviis tu, Jim. Me murmuris per la 
lango en kirko, quale omni, ma samtempe 
me pensis pri tu en ta chambreto en Putney 
e pri ta homo qua serchis omna anguli por 
tu kun pafilo en Puna manuo e kandelo en 
l’altra, e tu preske iris kun lu. 


JIM 


Quo ’s Putney? 


BILL 


Ho, Jim, ka tu ne povas rimemorar? Ka tu ne 
povas rimemorar ta dio kande tu docis a me 
la mestiero? Me ne evis plu kam dek-e-du, 
esis printempo, e la tota mayo florifis exter 
l'urbo. E dum la nexta dio ni vidis ta grosa 
fola vizajo dil dom-mastro ipsa. Triadek yari 
ante nun. 


JIM 


Quo es yari? 

BILL 
Ho, Jim! 

JIM 
Komprenez, hike es nul espero. Ed ube es 
nul espero, es nul futuro. Ed ube es nul 
futuro, es nul pasinto. Nur es prezento hike. 
Me dicas, ke ni kaptesas. Hike es nul yari. 
Nek nul nulo. 

BILL 
Felicigez tu, Jim. Tu pensas pri ta citajo, Vu 
abandonez espero qua adhike eniras.’ Olim 
me lernis citaji; li es tante jentil. Ulu nomita 
Shakesper facis oli. Ma li ne es racional. Pro 
quo dicar vu se tu intencas tu? Ne pensez pri 
citaji, Jim. 

JIM 
Me dicas, hike es nul espero. 

BILL 
Felicigez tu, Jim. Sat espero es ibe, ka ne? 
(Indikas per fingro la Pordego di Cielo) 

JIM 
Yes, e pro to li tale kefklozas ol. Li ne per- 
misas ke ni havez irgo. No. Me 
rimemoreskas itere la Tero depos ke tu 
parolis. Ibe esis same. La plu multon li havis, 
la plu forte li volis retenar ol de tu. 

BILL 
Tu esos kelke felica kande me dicabos to 
quon me havas. Do, Jim, ka tu havas irga 
biro? Nu, tu ya havas. Nu, tu devas esar 
felica, Jim. 

JIM 
To es l’omna biro quon tu ultempe vidos. Li 
es vakua. 

BILL (mi-staceskas de la roko an qua lu sidas, ed 
indikas per fingro a Jim; tre gaye) Nu, tu es la 
homo gua dicis, ke hike es nul espero, e tu 
esperas trovar biro en omna boteli guin tu 
desstopizas. 

JIM 
Yes, me esperas vidar bir-guto en un de oli 
uldie, ma me savas ke me ne vidos ol. Forsan 
nur unfoye lia ruzo ne funcionos. 

BILL 
Ouante tu probis, Jim? 

JIM 
Ho, me ne savas. Me sempre facas lo, laboras 
tam rapide posible, depos — depos ke — 
(Tushas penseme lua kolo ed orelo) Nu, depos, 
Bill. 

BILL 
Pro guo ne cesar? 

JIM 
Me troe durstas, Bill. 

BILL 
Quon tu pensas, ke me havas, Jim? 

JIM 
Me ne savas. Nulo utilesos. 

BILL (dum ke altra botelo montresas vakua) Oua 
ridas, Jim? 

JIM (surprizesas da tala demando, laute ed 
emfazoze) Oua ridas? 

BILL (kelkete perturbita pro ke lu evidente facis 
fola demando) Kad amiko es? 

JIM 
Amiko! — (ridas) 
[La fora ridado anke ridas laute e longe. 

BILL 
Nu, me ne savas. Ma, Jim, quon tu pensas, ke 
me havas? 

JIM 
Ol ne utilesos, irga quo ol es. Ne mem se ol 
es bank-bilieto de dek pundi. 

BILL 
Plu bona kam bank-bilieto de dek pundi, 
Jim. Jim, esforcez rimemorar, Jim. Ka tu ne 
rimemoras irgo, Jim? 

JIM 
Yes, me rimemoreskas nun. La suno kushis 
su. Ed ulloke es granda lumi flava. Ed on 
eniris dop li tra ocilanta pordi. 

BILL 
Yes, yes, Jim. To esis la Blua Urso en 
Wimbledon. 

JIM 
Yes, e la chambro esis tote plenigita per orea 
lumo. Ed ibe esis biro kun lumo en ol, e 
poko ekvarsita an la servo-tablo e lumo anke 
esis en ol. Ed ibe stacis yunino portanta flava 
hararo. El es certe dop ica pordo nun, 
lampo-lumo en elua hararo, inter l'anjeli, ed 
elua bela denti brileganta. El es certe proxim 
la trono; malajo esis jame en Jan. 

BILL 
No, jame esis malajo en Jan. 

JIM 
Ho, me ne volas vidar l’anjeli, Bill. Ma se me 
povus itere vidar Jan (indikas vers la ridado) 
lu povus ridar tante multe kam lu dezirus 
irgakande me dezirus plorar. On ne povas 
plorar hike, komprenez, Bill. 

BILL 
Tu ya itere vidos el, Jim. 
[Jim ne atencas ca dicajo; lu regardas adinfre 
e duras lua laborado. 

BILL 
Jim, tu ya itere vidos elu. Tu volas enirar la 
Cielo, ka ne? 

JIM (ne regardas) 
Volas! 

BILL Jim. Ka tu savas, to guon me havas? 
[Jim ne respondas, fatigite duras la laborado. 

BILL 
Ka tu rimemoras la ferala kofri, Jim, quale ni 
apertis oli quale nuci per “Old Nuc-ruptilo’? 

JIM (laboras fatigite) 
Itere vakua. 

BILL 
Nu, me havas Old Nuc-ruptilo. Me lore havis 
lu en mea manuo, e li permisis ke me 
retenez ol. Li opinionis, ke ol esos bona 
pruvo kontre me. 

JIM 
Nulo utilesas hike. 

BILL 
Me eniros Cielo, Jim. E tu venos kun me, pro 
ke tu docis a me la mestiero. Me ne povus 

esar felica ibe, quale ta anjeli, se me savus, 
ke irgu restus extere. Me ne es tala sorto. 
[Jim duras la laborado. 

BILL 
Jim, Jim. Tu ibe vidos Jan. 

JIM 
Tu jame trairos ta pordegi, Bill. 

BILL 
Oli es nur ek oro, Jim. Oro similesas mol 
fero. Old Nuc-ruptilo sucesus se oli esus ek 
stalo. 

JIM 
Tu jame sucesos, Bill. 
[Bill pozas roko apud la pordegi, klimas adsur 
olu por atingar la seruro ed atakeskas la 
seruro. Bona instrumento uzar esas ovo- 
batilo. fim fatigite duras lua laborado. Dum 
ke Bill laboras, fragmenti ed ora skrubi falas 
a la pavimento. 

BILL 
Jim! Old Nuc-ruptilo trovas ol facila. Ol es 
nur fromajo por Old Nuc-ruptilo. 

JIM 
Li ne permisos tu, Bill. 

BILL 
Li ne konocas to guon me havas. Me trairas 
ol guaze ol es fromajo, Jim. 

JIM 
Supozez ke ol es dika de milio. Supozez ke ol 
es dika de miliono milii. Supozez ke ol es 
dika de centa miliono milii. 

BILL 
Ne povas esar, Jim. Ta porti intencesas 
apertigar adextere. Oli ne povus se li es dika 
de plus kam quar inch-i admaxime, ne por 
arki-episkopo. Oli haltigesus. 

JIM 
Tu rimemorez ta granda kofro quon ni olime 
ruptis, qua kontenis karbono. 

BILL 
Ico ne es kofro, Jim, es Cielo. Ibe esos l'olda 
santi kun lia haloni brileganta e cintilifanta, 
quale fenestri dum vintra nokti. (Strido, 
strido, strido) E Vanjeli tam densa kam 
hirundi an dometo-tekto ante ke li migros. 
(Strido, strido, strido) E frukto-gardeni 
plenigita per pomi tam fore kam on povas 
vidar, e la fluvii Tigris ed Eufrates, tale la 
Biblo dicas; ed urbo ek oro, por ti qui prizas 
urbi, plenigita per gemi; ma me kelkete 
fatigesas da urbi e gemi. (Strido, strido, 
strido) Me iros aden la prati ube es la frukto- 
gardeni, apud la Tigris e l’Eufrates. Me ne 
surprizesus se mea olda matro esus ibe. El ne 
prizis mea mestiero (strido, strido), ma el esis 
bona matro por me. Me ne savas, ka li 
dezirus bona matro ibe, qua komplezus 
l’anjeli e sidus e ridetus a li kande li kantas, 
e kalmigus li se li iraceskus. Se li permisas 
enirar la bon homi, el es certe ibe. (Subite) 
Jim! Li ne blamos elu pro me, ka yes? Lo ne 
esus yusta, Jim. 

JIM 
Lo es exakte tale li agas. Exakte tale. 

BILL 
Se esus glaso de biro en Cielo, o plado de 
tripo ed onyoni, o pipo de tabak’, el havus 
oli kande me venus ad el. El komprenis bone 
mea kustumi; e guon me prizis. Ed el savis 
kande expektar me preske omnube. Me ofte 
enklimis tra la fenestro dum irga kloko ed el 
sempre savis, ke lo esis me. (Strido, strido) El 
savos, ke ol es me nun ye la pordo, Jim. 
(Strido, strido) Ibe esos tota lum-brilego, e 
me apene rikonocos elu, til ke me 
kustumabos ad ol. . .. Ma me rikonocos el 
inter milioni de anjeli. Ne esis nulu quale el 
an la Tero e ne esos nulu quale el en 
Cielo. . . . Jim! Me trairas, Jim! Nur un turno 
ed Old Nuc-ruptilo sucesos! Ol movas! Ol 
movas! Me bone konocas quale ol movas. 
Jim! 

[Fine venas bruiso de falanta skrubi; la 
pordegi movas adextere ed haltigesas da la 
roko. 

BILL 
Jim! Jim! Me apertis ol, Jim. Me apertis la 
Pordo di Cielo! Venez ed helpez. 

JIM (Regardas instante kun la boko apertita. Ma 
lu triste sukusas sua kapo ed ektiras korko) 
Altra vakua. 

BILL (regardas adinfre la abiso qua esas sub la 

Sola Loko) Steli. Granda stelachi. 
[Lu forpozas la roko an qua lu stacis. La 
pordegi lente movas. Jim rapide staceskas e 
kuras por helpar; li single sizas pordego e 
retrotiras olu kun la vizaji an olu. 

BILL 
Ho, matro! Ka tu es ibe? He! Ka tu es? Hike 
es Bill, matro. 

[La pordegi pezoze apertigesas, e revelas 
vakua nokto e steli. 

BILL (stumblas e regardegas la revelita Nulo, en 
qua fora steli vagas) Steli. Granda stelachi. 
Ne esas irga Cielo, Jim. 

[Depos la revelo, kruela e violentoza ridado 
sonas fore. Ol kreskas laute e plu laute. 

JIM 
Lo es exakte tale li agas. Exakte tale. Yes, li 
tale facas! 

[La kurteno falas e la ridado ululas. 


22 


LA DEI DEL MONTO 


[1911] 


Agmar 
Slag 
Ulf 
Oogno 
Thahn 
Mlan 
Furtisto 


Oorander 
Illanaun 


Akmos 


Dromedaristi 
Civitani, edc. 
La Altri 


ROLI 


Mendikeri 


| Civitani 


Ceno: La Oriento 


LA DEI DEL MONTO 


LA UNESMA AKTO 


Exter urbo-muro. Tri mendikeri sidas sur la 
tero. 


OOGNO 
Ica dii es mala por mendikar. 
THAHN 
Ya mala. 
ULF (plu evoza mendikero ma ne grizulo) 
Ul maligneso sizas la richi de ica urbo. Li ne 
plus joyas bonvolar, ma divenas bitra ed 
avara en la kordio. Ve por li! Me ulfoye 
sospiras por li, kande me pensas pri lo. 
OOGNO 
Ve por li! Avara kordio es mal aflikto. 
THAHN 
Ya mal aflikto, e mala por nia mestiero. 
OOGNO (penseme) 
Li agas tale dum multa monati. Oua sizas li? 
THAHN 
Ula malajo. 
ULF 
Recente kometo proximeskis la tero e la tero 
es sika e varmega, por ke la dei somnolas e 
l'omna divinaji en homi, exemple benigneso, 


ebrieso, spensemeso, e kantado, esas velkita 
e mortinta e la dei olin ne rinovigas. 
OOGNO 
Ya es varmega. 
THAHN 
Me nokte vidis ta kometo. 
ULF 
La dei somnolas. 
OOGNO 
Se li ne balde vekos ed itere facos ke ica 
urbo meritez nia ordeno, me abandonos nia 
mestiero e kompros butiko e sidos kom- 
fortoze en ombro e vendos por ganar. 
THAHN 
Ka tu havos butiko? 
[Eniras Agmar e Slag. Agmar, quankam 
indijante vestizita, esas alta, imperema, e plu 
evoza kam Ulf. Slag sequas dope. 
AGMAR 
Ka mendikero esas qua parolas? 
OOGNO 
Yes, sioro, povra mendikero. 
AGMAR 
Quante longe existas la mendikero- 
mestiero? 
OOGNO 
Depos la fonduro dil unesma urbo, sioro. 
AGMAR 
E kande mendikero ultempe laboris per 
komerco? Kande on ultempe marchandis e 
kambiis e sidis en butiko? 
OOGNO 
Nu, nultempe. 

AGMAR 
Ka tu esas lo unesma qua abandonos la 
mestiero? 

OOGNO 
La tempo es mala por la mestiero. 

AGMAR 
Do, ka tu abandonos la mestiero? 

OOGNO 
La urbo ne meritas nia mestiero. La dei 
somnolas ed omna divinajo en homi es 
mortinta. (Al triesma mendikero) Ka la dei ne 
somnolas? 

ULF 
Li somnolas fore en la monti che Marma. La 
sep verda idoli somnolas. Qua reprimandas 
ni? 

THAHN 
Ka tu es ul granda komercisto, sioro? Forsan 
tu helpos povrulo qua hungregas. 

SLAG 
Mea mastro komercisto! No, no. Lu ne es 
komercisto. Mea mastro ne es komercisto. 

OOGNO 
Me vidas, ke lu esas ula lordo travestiita. La 
dei vekas e sendas lu por salvar ni. 

SLAG 
No, no. Vi ne konocas mea mastro. Vi ne 
konocas lu. 

THAHN 
Ka lu esas la Sultano ipsa qua venas por 
reprimandar ni? 

AGMAR 
Me esas mendikero, ed olda mendikero. 

SLAG (tre fiere) 
Nulu similesas mea mastro. Nul voyajanto 
renkontris ruzeso quale lua, ne mem li de 
Etiopia. 

ULF 
Ni recevas tu kun plezuro aden nia urbo, a 
qua maligneso falis, la dii esanta mala por 
mendikado. 

AGMAR 
Darfez nulu qua konocis la misterio de voyi 
o qua sentis la vento nove suflanta dum la 
matino, o qua advokis del anmi di homi 
divina bonvolo, itere parolar pri irga 
komerco o pri basa ganajo per butiki e 
komercisti. 

OOGNO 
Me nur parolis hastoze, pro ke la tempo es 
mala. 

AGMAR 
Me rektifikos la tempo. 

SLAG 
Nulo esas quon mea mastro ne povas facar. 

AGMAR (a Slag) 
Tacez ed atencez me. Me ne konocas ica 
urbo. Me voyajis de fore, kelkete exhaustinte 
la urbo Akara. 

SLAG 
Ibe mea mastro esis trifoye abatita e vundita 
da veturi, unfoye mortigita e sepfoye batita 
e spoliita, ed omnafoye lu esis generoze 
kompensita. Lu sufris non morbi, la plu 
multo mortigiva — 

AGMAR 
Tacez, Slag. — Kad irga furtisto esas en la 
mestiero hike? 
ULE 
Ni havas kelki hike quin ni nomas furtisti, 
mastro, ma li apene semblos furtisti a tu. Li 
ne esas bona furtisti. 
AGMAR 
Me bezonos la maxim bona furtisto. 
[Eniras du civitani luxoze vestizita, Illanaun 
ed Oorander. 
ILLANAUN 
Do ni sendez galioni ad Ardaspes. 
OORANDER 
Rekte ad Ardaspes tra l'arjenta pordegi. 
[Agmar movas la dika mancho di sua longa 
stabo a sua sinistra axelo, lu febleskas an olu 
ed olu sustenas lu; lu ne plus stacas rekte. Lua 
dextra brakio pendas laxe e neutile. Lu 
klaudikas al civitani por implorar almonajo. 
ILLANAUN 
Me regretas. Me ne povas helpar tu. Tro 
multa mendikanti esas hike e ni mustas 
refuzar almonar por la fortuno dil urbo. 
AGMAR (sideskas e ploras) 
Me voyajis de fore. 
[Hanaun rivenas e donas moneto ad Agmar. 
Ekiras Illanaun. Agmar, itere stacanta rekte, 
retroiras a la altri. 
AGMAR 
Ni bezonos vesti di alta qualeso; la furtisto 
quik komencez. Oli esez verda vesti. 

MENDIKERO 
Me iras trovar la furtisto. 
ULF 
Ni vestizos ni kom lordi e trompos la urbo. 
OOGNO 
Yes, yes; ni dicos, ke ni esas ambasadisti de 
fora lando. 
ULF 
Ed esos bona manjado. 
SLAG (nelaute ad Ulf) 
Ma vi ne konocas mea mastro. Nun pro ke 
tu sugestis ke ni irez kom lordi, lu facos plu 
bona sugesto. Lu sugestos, ke ni irez kom 
rejuli. 
ULE 
Mendikeri kom rejuli! 
SLAG 
Yes. Vi ne konocas mea mastro. 
ULF (ad Agmar) 
Quon tu imperas, ke ni facez? 
AGMAR 
Komence vi havos la vesti di alta qualeso per 
la maniero quon me dicis. 
ULF 
E pose, mastro? 
AGMAR 
Nu, pose ni iros kom dei. 
MENDIKERI 
Kom dei! 
AGMAR 
Kom dei. Kad vi konocas la lando tra qua me 
recente venis dum mea vagado? Marma, ube 
la dei esas skultita ek verda stono en la 

monti. La omna sep dei sidas an la kolini. Ibe 
li sidas senmove e voyajanti adoras li. 

ULF 
Yes, yes, ni konocas ta dei. Hike li multe 
veneracesas, ma li somnolas e sendas a ni 
nul belaji. 

AGMAR 
Li esas ek verda jado. Li sidas kun gambi 
krucumita e lia dextra kudo sur lia sinistra 
manuo, la dextra indik-fingro indikanta 
adsupere. Ni venos travestiita aden la urbo, 
del direciono de Marma, e pretendos esar ta 
dei. Ni mustas esar sep guale li. E kande ni 
sidos, ni mustas sidar kun gambi krucumita 
guale li, kun la dextra manuo elevata. 

ULF 
Ito es mal urbo por falar sub la manui di 
opresanti, nam la judiciisti mankas afableso 
hike quale la komercisti mankas bonvolo, 
depos ke la dei obliviis li. 

AGMAR 
En nia anciena mestiero, homo povas sidar 
ye un strad-angulo dum kinadek yari ed 
agar unmode, ma dio venos kande lu plu 
bone staceskez ed agez altramode dum ke 
timida homo hungregos. 

ULF 
Anke es bona ne iracigar la dei. 

AGMAR 
Ka ne es omna vivado nur mendikado a la 
dei? Ka li ne sempre vidas, ke homi pregas a 
li ed imploras almonaji per incenso, e kloshi, 
e subtil artifici? 

OOGNO 
Yes, omna homi es ya mendikeri avan la dei. 
AGMAR 
Ka la Sultano ne sidas ofte apud l'altaro ek 
agato en sua rejala templo quale ni sidas ye 
strad-angulo od apud la pordego dil palaco? 
ULF 
Yes ya. 
AGMAR 
Do la dei joyos, ke ni praktikos la santa 
mestiero per nova e subtil artifico, quale li 
joyas kande la sacerdoti kantas nova kan- 
sono. 
ULF 
Ma me havas timo. 
[Eniras parolante du homi. 
AGMAR (a Slag) 
Tu irez aden la urbo avan ni e lo esez 
predicajo ibe, ke la dei skultita ek verda 
stono en la monto uldie staceskos en Marma 
e venos adhike portanta la aspekti di homi. 
SLAG 
Yes, mastro. Ka me ipsa dicez la predicajo? 
O kad ol esez trovita en ul olda dokumento? 
AGMAR 
Lo esez, ke ulu lektabis ol ultempe en rara 
dokumento. On parolez pri ol en la bazaro. 
SLAG 
Ol priparolesos, mastro. 
[Slag restas. Eniras la Furtisto e Thahn. 
OOGNO 
Yen nia furtisto. 

AGMAR (kurajigante) 
Ha, lu esas ajila furtisto. 
FURTISTO 
Me povis prokurar nur tri verda robi, 
mastro. La urbo nun ne havas multi; pluse, 
ol es tre suspektema urbo e senshama pro 
olua basa suspekti. 
SLAG (a mendikero) 
To ne es furtado. 
FURTISTO 
Me ne povis agar pluse. Me ne praktikas 
furtado dum mea tota vivo. 
AGMAR 
Tu prokuris ulo; ol forsan suficos por nia 
skopo. Ouante longe tu furtas? 
FURTISTO 
Me unesme furtis evante dek yari. 
SLAG (hororas) 
Evante dek yari! 
AGMAR 
Ni pecigez oli e partigez oli inter la sep. (A 
Thahn) Ad-duktez a me altra mendikero. 
SLAG 
Mea mastro evinte dek yari ja mustis es- 
kapar noktale de du urbi. 
OOGNO (admiras) 
Ka de du urbi? 
SLAG (afirmas per kap-signo) 
En lua propra urbo li ne nun savas ube es 
lora taso qua stacis en la Templo di la Luno. 
AGMAR 
Yes, sep peci. 

ULF 
Ni single portos peco super nia shifoni. 
OOGNO 
Yes, ni aspektos di alta qualeso. 
AGMAR 
Ne tale ni travestios ni. 
OOGNO 
Ne kovrez nia shifoni? 
AGMAR 
No, no. L'unesma homo qua inspektos ni 
dicos, ‘Li es nur mendikeri. Li travestiis su.’ 
ULF 
Ouon ni facez? 
AGMAR 
Singlu de la sep portez peco dil verda vesto 
sub sua shifoni. E forsan hike ed ibe poko de 
la verda vesto montresos; ed homi dicos, 'Ta 
sep travestiis su kom mendikeri. Mi ne 
savas, guon li esas.' 
SLAG 
Askoltez mea saja mastro. 
OOGNO (admiras) 
Lu esas mendikero. 
ULF 
Lu esas olda mendikero. 


LA KURTENO FALAS. 

LA DUESMA AKTO 


La Metropolala Halo en la urbo Kongros. 
Civitani, edc. 
Eniras la sep mendikeri portanta verda silko 


sub lia shifoni. 


OORANDER 
Qua vi esas e de ube vi venas? 
AGMAR 
Qua povas dicar qua ni esas o de ube ni 
venas? 
OORANDER 
Quo esas ta mendikeri e pro quo li venas 
adhike? 
AGMAR 
Qua dicis a tu, ke ni esas mendikeri? 
OORANDER 
Pro quo ta homi venas adhike? 
AGMAR 
Qua dicis a tu, ke ni esas homi? 
ILLANAUN 
Nu, per la luno! 
AGMAR 
Mea fratino. 
ILLANAUN 
Quo? 
AGMAR 
Mea fratineto. 
SLAG 
Nia fratineto la luno. El venas a ni nokte 
fore en la monti di Marma. El pazetas lejere 


super la monti dum ke el es yuna. Kande el 
es yuna e gracila el venas e dansas avan ni, e 
kande el esas olda e malforma el klaudikas 
de la kolini. 
AGMAR 
Ma el esas itere yuna e sempre ajila per 
yuneso; ma el retrodansas a ni. La yari povas 
nek represar elu nek grizigar elua fratuli. 
OORANDER 
Lo ne es kustumala. 
ILLANAUN 
Lo ne konformesas a kustumo. 
AKMOS 
Predico ne pensis pri lo. 
SLAG 
El venas nove ed ajile, rimemoranta old 
amoranti. 
OORANDER 
Profeti venez e parolez a ni. 
ILLANAUN 
Lo ne eventis antee. Venez profeti. Profeti 
parolez a ni pri la futuro. 
[La mendikeri sideskas adsur la pavimento 
posturanta kom la sep dei de Marma. 
CIVITANO 
Me audis cadie, ke homi parolis en la bazaro. 
Li parolis pri predicajo guon on olime lekta- 
bis. Ol dicis, ke la sep dei venos de Marma 
travestiita kom homi. 
ILLANAUN 
Ka lo esas vera predicajo? 

OORANDER 
Ol es la nura predicajo quon ni havas. Homi 
sen predicaji es quale maristo naviganta 
nokte en nemapigita mari. Lu ne savas ube 
esas la roki od ube esas la portui. A 
quartesanto omno avane es nigra e la steli 
ne guidas, pro ke lu ne konocas oli. 
ILLANAUN 
Ka ni ne darfez inquestar ta predicajo? 
OORANDER 
Ni aceptez olu. Ol esas quale la lumo mikra e 
necerta de lanterno portata da ebrianto, ma 
alonge la rivo di portuo. Ni guidesez. 
AKMOS 
Li forsan es bonvolanta dei. 
AGMAR 
Plu granda bonvolo kam nia bonvolo ne 
existas. 
ILLANAUN 
Do, ni facez nulo: li ne auguras danjero a ni. 
AGMAR 
Plu granda iraco kam nia iraco ne existas. 
OORANDER 
Se li esas dei, ni sakrifikez a li. 
AKMOS 
Ni humile adoras vi, se vi esas dei. 
ILLANAUN (anke genupozas) 
Vi es plu potenta kam omna homi e havas 
alta rango inter altra dei ed esas lordi super 
ica nia urbo, ed havas la tondro kom via 
ludilo e la ciklono e la eklipso e la omna fati 
dil homala tribui — se vi esas dei. 

AGMAR 
La pesto ne sizez quik ica urbo, quale ol 
intencis; la tertremo ne quik glutez olu per 
ululi de tondro; furioza armei ne vinkez ti 
qui eskapos — se ni esas dei — 

POPULO (hororas) 
Se ni esas dei! 

OORANDER 
Venez, ni sakrifikez. 

ILLANAUN 
Adportez mutonyuni. 

AKMOS 
Rapide! Rapide! 
[Uli ekiras. 

SLAG (per solena mieno) Ica deo es tre divina 
deo. 

THAHN 
Lu ne es ordinara deo. 

MLAN 
Ya lu kreis ni. 

CIVITANO (a Slag) 
Ka lu ne punisos ni, mastro? Ka nulu del dei 
punisos ni? Ni sakrifikos, bone sakrifikos. 

ALTRU 
Ni sakrifikos mutonyuno quan la sacerdoti 
benedikabis. 

UNESMA CIVITANO 
Mastro, ka vu ne iracas kontre ni? 

SLAG 
Qua povas dicar, quala nuboza fati rulas en 
la mento di la seniora deo? Lu ne es ordinara 
deo, quale ni. Unfoye pastoro preterpasis lu 

en la monti ed irante dubitis. Lu sendis fato 
a ta pastoro. 
CIVITANO 
Mastro, ni ne dubitas. 
SLAG 
E la fato trovis ilu tanokte en la kolini. 
DUESMA CIVITANO 
Ni bone sakrifikos, mastro. 
[Uli rieniras kun mortinta mutonyuno e 
frukti. Li ofras la mutonyuno an altaro ube 
esas fairo, e la frukti avan la altaro. 
THAHN (extensas manuo al mutonyuno sur la 
altaro) Ta gambo tote ne koquesas. 
ILLANAUN 
Stranje, ke dei tale sorgas pri koquar gambo 
di mutonyuno. 
OORANDER 
Certe stranje. 
ILLANAUN 
Me preske dicus, ke homo parolis. 
OORANDER (pasas la manuo sur lua barbo e 
regardas la duesma mendikero) Stranje. Certe 
stranje. 
AGMAR 
Ka stranja esas, ke la dei amas karno rostita? 
Por ta skopo li havas la fulmino. Kande la 
fulmino brilas cirkum la membri di homi, 
venas a la dei en Marma agreabla odoro, 
odoro de rostar. Ulfoye la dei, esante pacoza, 
diletas rostar la karno di mutonyuno. Lo es 
la sama a la dei; haltez rostar. 
OORANDER 
No, no, dei del monti! 

ALTRI 
No, no. 

OORANDER 
Hastez, ni ofrez a li la karno. Se li manjus, 
omno esus bona. 

[Li ofras olu; la omna mendikeri manjas 
ecepte Agmar, qua spektas. 

ILLANAUN 
On qua ne savas forsan dicus, ke li manjas 
quale hungroza homi. 

ALTRI 
Tacez! 

AKMOS 
Ma li aspektas quaze li ne manjis tala dineo 
dum longa tempo. 

OORANDER 
Li portas hungroza mieni. 

AGMAR (qua ne manjas) Me ne manjas depos 
ke la mondo esis tre nova e la karno di homi 
esis plu delikata kam nuntempe. Ica juniora 
dei lernis la kustumo por manjar de leoni. 

OORANDER 
Ho seniora deo, manjez, manjez. 

AGMAR 
Por me manjar ne decas. Nulo manjas ecepte 
bestii ed homi e la juniora dei. La suno e la 


luno e la ajila fulmino e me — ni ulfoye 
mortigas ed ulfoye furiigas, ma ni ne 
manjas. 

AKMOS 


Se lu manjus nia ofrajo, lu ne vinkus ni. 
OMNI 
Ho, anciena deo, manjez, manjez. 

AGMAR 
Sato. Lo suficez, ke ica dei degnas a kustumo 
bestial ed homal. 
ILLANAUN (ad Akmos) 
Ma lu ne es dessimila a mendikero quan me 
recente renkontris. 
OORANDER 
Ma mendikeri manjas. 
ILLANAUN 
Nu, me nultempe konocis mendikero qua 
refuzis boledo de Woldera vino. 
AKMOS 
Tu facas nedecajo per dubitar li. 
ILLANAUN 
Me nur deziras pruvar lia deeso. Me ad- 
portos la Woldera vino. (Ekiras) 
AKMOS 
Lu ne drinkos. Ma se lu drinkus, lu ne 
vinkus ni. Ni ofrez a lu la vino. 
[Rieniras Illanaun kun gobleto. 
UNESMA MENDIKERO 
Yen Woldera vino! 
DUESMA MENDIKERO 
Yen Woldera! 
TRIESMA MENDIKERO 
Gobleto de Woldera vino! 
QUARESMA MENDIKERO 
Ho santa dio! 
MLAN 
Ho felica stando! 
SLAG 
Ho mea saja mastro! 

[Illanaun montras la gobleto La omna 
mendikeri extensas la manui, anke Agmar. 
Illanaun donas olu ad Agmar. Agmar solene 
sizas olu, e tre delikate ekvarsas de olu adsur 
la tero. 

UNESMA MENDIKERO 
Lu ekvarsis olu. 

DUESMA MENDIKERO 
Lu ekvarsis olu. 

AGMAR (flaras la vaporo) 
Ol esas konvena libaciono. Nia iraco kelkete 
pacigesas. 

ALTRA MENDIKERO 
Ma ol esis Woldera! 

AKMOS (genupozas ad Agmar) 
Mastro, me ne havas filii, e me — 

AGMAR 
Ne pregas ni nun. Nun esas la horo dum ke 
la dei kustumale parolas a la dei per la 
linguo di la dei, e se homi audus ni, li kon- 
jektus la neutileso di sua destino; lo ne esus 
bona por homi. Irez! Irez! 

UN VARTAS 
Mastro — 

AGMAR 
Irez! 
[Li ekiras. Agmar sizas peco de karno e 
manjeskas, la mendikeri staceskas ed extensas 
su: li ridas, ma Agmar hungroze manjas. 

OOGNO 
Ha! Nun ni fine havas omno. 

THAHN 
Nun ni havas almonaji. 

SLAG 
Mastro! Mea saja mastro! 
ULF 
Nun esas bona dii, la bona dii; ma me havas 
timo. 
SLAG 
Quon tu timas? Esas nulon timar. Nulu es 
tam saja kam mea mastro. 
ULF 
Me timas la dei quin ni pretextas esar. 
SLAG 
La dei! 
AGMAR (ektiras peco de karno de sua labii) 
Venez hike, Slag. 
SLAG (iras a lu) 
Yes, mastro. 
AGMAR 
Gardez la pordo dum ke me manjas. (Slag 
iras al pordo) Sidez en posturo di deo. 
Avertez se irga civitano proximeskas. 
[Slag sideskas apud la pordo en posturo di 
deo, lua dorso a la asistantaro. 
OOGNO (ad Agmar) 
Ma, mastro, ka ni ne havos Woldera vino? 
AGMAR 
Ni havos omno, se ni nur es saja nune. 
THAHN 
Mastro, kad irgu suspektas ni? 
AGMAR 
Ni esez tre saja. 
THAHN 
Ma se ni ne esos saja, mastro? 

AGMAR 
Nu, morto forsan venos a ni — 
THAHN 
Ho, mastro! 
AGMAR 
— lente. 
[Omni movas perturbite ecepte Slag, qua 
sidas senmove ye la pordo. 
OOGNO 
Ka li kredas ni, mastro? 
SLAG (mi-turnas sua kapo) 
Ulu venas. 
[Slag ripozas su en posturo di deo. 
AGMAR (forpozas la karno) 
Ni balde saveskos. 
[Omni pozas su en posturo di dei. Eniras Unu. 
UNU 
Mastro, me deziras la deo gua ne manjas. 
AGMAR 
Me esas lu. 
UNU 
Mastro, mea filio esis dimeze mordita da 
vipero an la fauco. Salvez lu, mastro; lu 
ankore respiras, ma lente. 
AGMAR 
Ka lu es ya tua filio? 
UNU 
Lu es certe mea filio, mastro. 
AGMAR 
Ka tu kustumis impedar lu dum ludar, dum 
ke lu esis forta e sana? 
UNU 
Me nultempe impedis lu, mastro. 

AGMAR 
Di qua es Morto la filio? 

UNU 
Morto es la filio dil dei. 

AGMAR 
Ka tu, qua nultempe impedis tua filio dum 
ludar, demandas lo de la dei? 

UNU (hororante komprenas la signifiko di 
Agmar) Mastro! 

AGMAR 
Ne plorez. Nam la omna domi quin homi 
konstruktabis es la ludeyi di ta filio dil dei. 
[La Unu ekiras taceme, ne ploras. 

OOGNO (sizas Thahn an la karpo) 
Ka lu esas ya homo? 

AGMAR 
Homo, homo, e til jus nun, hungroza homo. 


LA KURTENO FALAS. 

LA TRIESMA AKTO 


Sama chambro. Kelka dii plu tarde. 

Sep troni formita quale eskarpa rokaji pozesas 
alonge la dopajo dil ceneyo. Sur oli repozas la 
mendikeri. La Furtisto ne asistas. 


MLAN 
Mendikeri nultempe antee konocis tala 
tempo. 
OOGNO 
Ha, la frukti e delikata mutonyuni! 
THAHN 
La Woldera vino! 
SLAG 
Plu bone esas vidir la saja artifici di mea 
mastro kam havar frukti e mutonyuni e 
Woldera vino. 
MLAN 
Ha! Kande li spionis lu por saveskar, se lu 
manjas pos ke li forirabis! 
OOGNO 
Kande li questionis lu pri la dei e la homi! 
THAHN 
Kande li demandis, pro quo la dei permisas 
kancero! 
SLAG 
Ha, mea saja mastro! 
MLAN 
Tale bone lua artifico sucesas! 
OOGNO 
Tante fora es hungro! 


THAHN 
Hungro similesas un de la sonji del lasta 
yaro, la trublo de kurta nokto longe pasinta. 

OOGNO (ridas) 
Ho, ho, ho! Vidinte li pregar ni. 

AGMAR 
Kande ni esis mendikeri, ka ni ne parolis 
kom mendikeri? Ka ni ne plendis quale li? 
Ka ni ne aspektis kom mendikeri? 

OOGNO 
Ni esis la maxim alta de nia mestiero. 

AGMAR 
Do, nun ni esas dei, ni esez dei, e ne mokez 
nia adoranti. 

ULE 
Me opinionas, ke la dei ya mokas lia 
adoranti. 

AGMAR 
La dei nultempe mokis ni. Ni esas plu alta 
kam la omna montopinti quin ni regardegis 
en sonji. 

ULF 
Me opinionas, ke kande on es maxime alta, 
lore li precipue mokas. 

FURTISTO (eniras) 
Mastro! Me esis kun ti qui savas omno e 
vidas omno. Me esis kun la furtisti, mastro. 
Li konocas me kom homo del mestiero, ma li 
ne konocas me kom un de ni. 

AGMAR 
Nu, e do? 

FURTISTO 
Danjero, mastro, granda danjero. 

AGMAR 
Tu intencas dicar, ke li suspektas, ke ni es 
homi. 
FURTISTO 
Li longe suspektis lo, mastro. Me intencis 
dicar, ke li saveskos. Lore ni perdesos. 
AGMAR 
Do li ne savas lo. 
FURTISTO 
Ne ja, ma li ya saveskos, e ni perdesos. 
AGMAR 
Kande li saveskos? 
FURTISTO 
Depos tri dii li suspektis ni. 
AGMAR 
Multi ya suspektis ni, ma kad irgu audacas 
dicar lo? 
FURTISTO 
No, mastro. 
AGMAR 
Do, obliviez tua timo, mea furtisto. 
FURTISTO 
Du homi iris per dromedari tri dii ante nun 
por saveskor, ka la dei ankore restas en 
Marma. 
AGMAR 
Li iris a Marma! 
FURTISTO 
Yes, tri dii ante nun. 
OOGNO 
Ni perdesas! 
AGMAR 
Ka li iris tri dii ante nun? 

FURTISTO 
Yes, per dromedari. 
AGMAR 
Li retrovenos cadie. 
OOGNO 
Ni perdesas! 
THAHN 
Ni perdesas! 
FURTISTO 
Li certe vidos l'idoli ek verda jado sidanta an 
la monti. Li dicos, 'La dei restas en Marma.' 
E ni brulesos. 
SLAG 
Mea mastro facos artifico. 
AGMAR (a Furtisto) 
Irez sekrete ad ul alta loko e regardez la 
dezerto e saveskez, quante longe ni havas 
por facar artifico. 
SLAG 
Mea mastro facos artifico. 
OOGNO 
Lu duktis ni aden embusko. 
THAHN 
Lua sajeso es nia fato. 
SLAG 
Lu ya facos saja artifico. 
FURTISTO (rieniras) 
Tro tarde! 
AGMAR 
Tro tarde! 
FURTISTO 
La dromedaristi es hike. 

OOGNO 
Ni perdesas! 
AGMAR 
Tacez! Me pensez. 
[Li omna sidas taceme. Civitani eniras e 
prosternas su. Agmar sidas profunde penseme. 
ILLANAUN (ad Agmar) 
Du santa pilgrimanti iris a via sakra templi, 
en qui vi kustumale sidis ante ke vi livis la 
monti. (Agmar dicas nulo) Li nun retrovenas. 
AGMAR 
Ka li livis ni hike ed iris por trovar la dei? 
Fisho ulfoye voyajis aden fora lando por 
trovar la maro. 
ILLANAUN 
Tre veneracinda deo, lia pieso es tante 
granda ke li iris por adorar mem via templi. 
AGMAR 
Me konocas ta homi havanta granda pieso. 
Tala homi ofte pregis me, ma lia pregi ne 
esas aceptebla. Li pokete amas la dei; lia 
nura sorgo es lia pieso. Me konocas ta pia 
homi. Li dicos, ke la sep dei ankore restas en 
Marma. Li mentios e dicos, ke ni es ankore 
en Marma. Tale li semblos plu pia a vi omna, 
e pretendos ke nur li vidis la dei. Foluli 
kredos li e partoprenos lia damno. 
OORANDER (ad Illanaun) 
Tacez! Tu iracigas la dei. 
ILLANAUN 
Me ne savas ti quin me iracigas. 
OORANDER 
Li forsan esas ya la dei. 

ILLANAUN 
Ube esas ta homi de Marma? 
CIVITANO 
Yen la dromedaristi; li nun venas. 
ILLANAUN (ad Agmar) 
La santa pilgrimanti de vua templo venas 
por adorar vu. 
AGMAR 
La homi esas skeptiki. Quale la dei odias ta 
vorto! Dubito sempre polutas vertuo. Li esez 
jetata aden karcero por ne kontaminar via 
pureso. (Staceskas) Li ne enirez hike. 
ILLANAUN 
Ma ho, maxim veneracinda deo del monto, 
ni anke dubitas, maxim veneracinda deo. 
AGMAR 
Vi elektis. Vi elektis. Ma ankore lo ne es tro 
tarda. Repentez e jetez ta homi aden karcero 
e forsan lo ne esas tro tarda. La dei nultempe 
ploras. Ma pensante pri damno e ta fati qui 
velkigas miriado de osti, lore, preske, se li ne 
esus dei, li povus plorar. Hastez! Repentez 
via dubito. 
[Eniras la Dromedaristi. 
ILLANAUN 
Maxim veneracinda deo, ni havas granda 
dubito. 
CIVITANI 
Nulo mortigis Illanaun! Li ne esas la dei! 
SLAG (ad Agmari) Tu havas ideo, mea mastro. 
Tu havas ideo. 
AGMAR 
Ne ja, Slag. 

OORANDER (per lauta e klara voco) 
Ka la dei del monto ankore sidis en Marma, 
o ka line esis ibe? 
DROMEDARISTO 
Li ne esis ibe. 
ILLANAUN 
Ka li ne esis ibe? 
DROMEDARISTO 
Lia templi esis evakuita. 
OORANDER 
Yen la dei del monto! 
AKMOS 
Li ya venas de Marma. 
OORANDER 
Venez. Ni forirez por preparar sakrifiko. 
Grandega sakrifiko por expiacor nia dubito. 
[Ekiras omni. 
SLAG 
Mea maxim saja mastro! 
AGMAR 
No, no, Slag. Me ne komprenas to quo even- 
tis. Kande me iris en Marma nur du semani 
ante nun, l'idoli ek verda jado ankore sidis 
ibe. 
OOGNO 
Ni nun salvesas. 
THAHN 
Yes, ni salvesas. 
AGMAR 
Ni salvesas, ma me ne komprenas quale. 
OOGNO 
Mendikeri nultempe antee konocis tala 
tempo. 

FURTISTO 
Me ekiros e gardos. (Lu ekreptas) 
ULF 
Ma me havas timo. 
OOGNO 
Ka timo? Ma ni salvesas. 
ULF 
Hiere nokte me sonjis. 
OOGNO 
Qua sonjo? 
ULF 
Nulo. Me sonjis ke me durstis ed on donis 
Woldera vino a me; ma timo esis en mea 
sonjo. 
THAHN 
Drinkante Woldera vino, me timas nulo. 
FURTISTO (rieniras) 
Li preparas granda festino por ni; li mortigas 
mutonyuni, e yunini esas ibe kun frukti, e ni 
havos multa Woldera vino. 
MLAN 
Nultempe mendikeri konocis tala tempo. 
AGMAR 
Kad irgu nun dubitas? 
FURTISTO 
Me ne savas. 
MLAN 
Kande esos la festino? 
FURTISTO 
Kande la steli aparabos. 
OOGNO 
Ha! La suno ja kushas su. Venos bona man- 
jado. 

THAHN 
Ni vidos la yunini enirar portanta korbo sur 
lia kapi. 
OOGNO 
Frukti esos en ta korbi. 
THAHN 
Omna frukti del valo. 
MLAN 
Ho, tante longe me vagis alonge la voyi dil 
mondo! 
SLAG 
Ho, tante desfacila li esis! 
THAHN 
E tante polvoza! 
OOGNO 
E tante poko de vino! 
MLAN 
Tante longe me pregis e pregis, e por tanta 
multo! 
AGMAR 
Ni, a qui omno fine venas! 
FURTISTO 
Me timas, ke mea arto abandonos me, nun 
ke bonaji venas a me sen furtar. 
AGMAR 
Tu ne plus bezonos tua arto. 
SLAG 
La sajeso di mea mastro suficos ni dum 
omna dii. 
[Eniras timanta Homo. Lu genupozas avan 
Agmar ed abasas sua brovo. 
HOMO 
Mastro, ni imploras, la populo pregas. 

[Agmar e la mendikeri sidas tacante en 
posturo di dei. 
HOMO 
Mastro, lo es terorinda. (La mendikeri restas 
tacante) Lo esas terorinda kande vi vagas 
nokte. Lo esas terorinda ye la bordo dil 
dezerto nokte. Pueri mortas pro vidar vi. 
AGMAR 
Ka la dezerto? Kande tu nin vidis? 
HOMO 
Lasta nokte, mastro. Vi esis terorinda lasta 
nokte. Vi esis terorinda en la krepuskulo. 
Kande via manui extensesis e tastis. Vi tastis 
por urbo. 
AGMAR 
Lasta nokte, ka tu dicas? 
HOMO 
Vi esis terorinda en la krepuskulo! 
AGMAR 
Ka tu ipse nin vidis? 
HOMO 
Yes, mastro, vi esis terorinda. Pueri anke 
vidis vi e li mortis. 
AGMAR 
Ka tu dicas, ke tu nin vidis? 
HOMO 
Yes, mastro. Ne quale vi nun esas, ma altre. 
Ni imploras, mastro, ne vagez nokte. Vi esas 
terorinda en la krepuskulo. Vi esas — 
AGMAR 
Tu dicas, ke ni aspektis ne quale ni nun esas. 
Quale ni aspektis a tu? 

HOMO 
Altre, mastro, altre. 
AGMAR 
Ma quale ni aspektis a tu? 
HOMO 
Vi esis tote verda, mastro, tote verda en la 
krepuskulo, tote ek petro itere, quale vi esis 
en la monti. Mastro, ni povas subisar vidar 
vi en karno quale homi, ma vidar roki 
marchanta esas terorinda, terorinda. 
AGMAR 
Ka tale ni aspektis a tu? 
HOMO 
Yes, mastro. Roko ne darfas marchar. Pueri 
vidante lo ne komprenas. Roko ne darfas 
marchar nokte. 
AGMAR 
Recente skeptiki esas hike. Ka li nun satis- 
facesas? 
HOMO 
Mastro, li teroras. Indulgez ni, mastro. 
AGMAR 
Dubito esas mala. Irez e fidez. 
[Ekiras Homo. 
SLAG 
Ouon li vidis, mastro? 
AGMAR 
Li vidis lia propra timi dansanta en la dezer- 
to. Li vidis ulo verda pos ke la lumo iris, ed 
ula puero dicis rakonto, ke ol esis ni. Me ne 
savas to guon li vidis. Ouon li videz? 
ULF 
Lu dicis, ke ulo venas adhike del dezerto. 

SLAG 
Quo venas del dezerto? 
AGMAR 
Li es fola populo. 
ULF 
Ta blanka vizajo vidis ulo terorinda. 
SLAG 
Kad ulo terorinda? 
ULF 
Ta vizajo esis proxim ulo terorinda. 
AGMAR 
Nur ni timigis li e lia timi foligas li. 
[Eniras Servisto portanta torcho o lanterno 
quan lu pozas en receveyo. Ekiras. 
THAHN 
Nun ni vidos la vizaji dil yunini venanta al 
festino. 
MLAN 
Mendikeri nultempe juis tala tempo. 
AGMAR 
Askoltez! Li venas. Me audas pedsoni. 
THAHN 
Dansanta yunini! Li venas! 
FURTISTO 
Nula fluto sonas, li dicis, ke li venos kun 
muziko. 
OOGNO 
Li havas pezoza boti; li sonas quale petro- 
pedi. 
THAHN 
Me ne prizas audar ta pezoza pedsoni. Ti qui 
dansas a ni mustas havar ajila pedi. 


51 


AGMAR 
Me ne ridetos se li ne esos ajila. 

MLAN 
Li venas tre lente. Li venez ajile a ni. 

THAHN 
Li dansez venante. Ma la pedsoni similesas 
la pedsoni di pezoza krabi. 

ULF (per lauta voco preske plan-kantas) 
Me havas timo, olda timo ed auguro. Ni agis 
male sub la regardo di la sep dei. Ni esis 
mendikeri e devis restir mendikeri. Ni aban- 
donis nia mestiero ed iras vers nia fato. Me 
ne plus tacigos mea timo; ol kurez e kriez, ol 
irez kriante de me; nam mea timo vidis 
kalamitato e konocis malignajo. 

SLAG (rauke) 
Mastro! 

AGMAR (staceskas) 
Venez, venez! 
[Li askoltas. Nulu parolas. La petro-pedi 
proximeskas. Eniras serie de la dextra pordo 
procesiono di sep verda enti, mem la manui e 
vizaji esas verda; li portas verda petro- 
sandali; li marchas kun la genui tre larje 
extensata, quaze li sidis kun la gambi 
krucumita dum yarcenti; lia dextra brakii e 
dextra indik-fingri indikante adsupere, dextra 
kudi sur sinistra manui; li inklinas groteske. 
Mi-voye a la lumrango li turnas su adsinistre. 
Li pasas avan la sep mendikeri, qui nun 
aspektas terorante, e sis de la enti sideskas per 
posturo deskriptita, dorsi a la asistantaro. La 
chefo stacas inklinante. 

OOGNO (krias kande li turnas adsinistre) 
La Dei del Monto! 

AGMAR (rauke) 
Tacez! Li es blindigita da la lumo. Li forsan 
ne vidos ni. 
[La chefa Verdulo indikas per indik-fingro a 
lanterno o torcho — la flamo verdeskas. La sis 
sidinte, la chefo indikas violentoze unope a la 
sep mendikeri. Kande lu indikas, mendikero 
tiras su aden sua trono e krucumas sua 
gambi, la dextra brakio movas rigide ad- 
supere kun la indik-fingro vertikala, e 
regardegante expresuro hororanta eniras lia 
okuli. En ta posturo la mendikeri sidas sen- 
move dum ke verda lumo lumizas lia vizaji. 
La dei ekiras. 

Balde eniras la Civitani, uli portanta nutraji 

e frukti. Un de li tushas la brakio di una 
mendikero, pose tushas la brakio di altra. 

CIVITANO 
Li esas kolda; li divenis stono. 
[Omni abasas su, brovi al pavimento. 

UNU 
Ni dubitis li. Ni dubitis li. Li divenis stono 
pro ke ni dubitis li. 

ALTRU 
Li esis la vera dei. 

OMNI 
Li esis la vera dei. 


LA KURTENO FALAS. 

